Αξιολόγηση των κρίσιμων σημείων ελέγχου των σημαντικότερων καλλιεργειών με βάση τα συστήματα πιστοποίησης στην ελληνική γεωργία
Authors: Κωνσταντάς Αριστείδης 
Published: August 2021

Η διατριβή ακολουθεί δύο παράλληλες κατευθύνσεις οι οποίες θα συνδεθούν μετά το πέρας της καταγραφής και ανάλυσης όλων των συλλεγμένων και διαθέσιμων στοιχείων και πληροφοριών. Και οι δύο κατευθύνσεις βασίζονται στην καταγραφή και ανάλυση συγκεκριμένων στοιχείων, τα οποία επιλέχθηκαν λόγω του ότι αποτελούν σημαντικά κρίσιμά σημεία ελέγχου. Η πρώτη κατεύθυνση αφορά μετρήσεις και αναλύσεις σημαντικών στοιχείων τόσο σε δείγματα εδάφους όσο και σε δείγματα νερού. Τα δείγματα συλλέχθηκαν από διαφορετικά μέρη της Ελλάδος και προέρχονταν από διαφορετικές καλλιέργειες και των τριών συστημάτων καλλιέργειας (Βιολογική Γεωργία, Ολοκληρωμένη Διαχείριση και Συμβατική Γεωργία). Τα στοιχεία που μετρήθηκαν ήταν το pH, η αλατότητα, τα Νιτρώδη (N-NO2-), τα Νιτρικά (N-NO3-), το Κάλιο (K+), τα Αμμωνιακά (N-NH4+), τα Φωσφορικά (PO4-), ο Χαλκός (Cu) και τα Θειικά (SO4-). Επιπρόσθετα, χρησιμοποιήσαμε στοιχεία που μας διέθεσε ο πιστοποιητικός οργανισμός ΔΗΩ, προκειμένου να αναλύσουμε την ύπαρξη δραστικών ουσιών σε βιολογικές καλλιέργειες ανά την Ελλάδα, καθώς και τις συγκεντρώσεις αυτών.Η δεύτερη κατεύθυνση αφορά τη συλλογή και ανάλυση των πληροφοριών που συλλέχθηκαν, μέσω συνεντεύξεων και ερωτηματολογίων, για την κατάσταση που επικρατεί στους τόσο στη ΒΓ όσο και στην ΟΔ και ΣΓ στην Ελλάδα, πρακτική η οποία είναι σύνηθες στην σύγκριση συστημάτων καλλιέργειας. Στην παρούσα χρησιμοποιήσαμε μη δομημένες συνεντεύξεις σε βάθος, ενώ οι ερωτήσεις αφορούσαν την σχέση μεταξύ των τριών συστημάτων καλλιέργειας, τα κρίσιμα σημεία ελέγχου τους, τις λύσεις των προβλημάτων που εμφανίζουν, την αξιολόγησή τους αλλά και το μέλλον που έχουν στην Ελληνική γεωργία. Συνολικά πραγματοποιήθηκαν συνεντεύξεις από 25 διαφορετικά άτομα, από διάφορους τομείς, σχετικούς πάντα με την γεωργία και δη με τα συστήματα πιστοποίησης. Στο σύνολο των ατόμων που συμμετείχαν στις συνεντεύξεις ήταν Πανεπιστημιακοί, διευθυντές πιστοποιητικών οργανισμών, δημοσιογράφοι γεωργικών θεμάτων, πρόεδροι συνεταιρισμών και άλλοι. Εν συνεχεία, συλλέξαμε 200 ερωτηματολόγια, τα οποία συμπληρώθηκαν από άτομα εμπλεκόμενα στον γεωργικό τομέα, και τα οποία περιελάμβαναν ερωτήσεις που κάλυπταν μεγάλο φάσμα πληροφοριών τόσο αναφορικά με τους ενασχολούμενους με την γεωργία όσο και με τα ίδια τα συστήματα καλλιέργειας.Από την ανάλυση όλων των αποτελεσμάτων της παρούσας προέκυψε ότι τα πλέον σημαντικά κρίσιμα σημεία ελέγχου των τριών συστημάτων καλλιέργειας συνοψίζονται στα ακόλουθα:•Το έδαφος των καλλιεργειών (αφορά και τα τρία συστήματα καλλιέργειας).•Το χρησιμοποιούμενο νερό (αφορά και τα τρία συστήματα καλλιέργειας).•Ο έλεγχος από τους πιστοποιητικούς οργανισμούς (αφορά αποκλειστικά την ΒΓ).•Τα ακαρεοκτόνα και τα ζιζανιοκτόνα (αφορά την Βιολογική Γεωργία).•Οι επιδοτήσεις (αφορά την Βιολογική Γεωργία).•Η τιμολόγηση των αγροτικών προϊόντων (αφορά την Ολοκληρωμένη Διαχείριση).•Οι κρατικοί έλεγχοι (αφορά την Συμβατική Γεωργία).•Τα δίκτυα διανομής των αγροτικών προϊόντων (αφορά την Βιολογική Γεωργία).•Η ταυτότητα των προϊόντων της Ολοκληρωμένης Διαχείρισης (αφορά την Ολοκληρωμένη Διαχείριση).•Η γραφειοκρατία (αφορά την Βιολογική Γεωργία και την Ολοκληρωμένη Διαχείριση).•Ο πολυτεμαχισμός των εκτάσεων (αφορά την Συμβατική Γεωργία).